บอร์ดสลากรื้อโควตา46ล้านใบ ขู่ยึดคืนนิติบุคคลมูลนิธิผู้ว่าฯ
โพสต์ทูเดย์ &#8212; บอร์ดสลากฯ เล็งรื้อโควตาสลาก 46 ล้านฉบับใหม่ เตรียมไล่ยึดโควตานิติบุคคล องค์กรการกุศลตัวปลอม
23 ก.ย. 2552

โพสต์ทูเดย์ — บอร์ดสลากฯ เล็งรื้อโควตาสลาก 46 ล้านฉบับใหม่ เตรียมไล่ยึดโควตานิติบุคคล องค์กรการกุศลตัวปลอม 
นายนครินทร์ เมฆไตรรัตน์ คณบดีคณะรัฐศาสตร์ มหาวิทยาลัยธรรมศาสตร์ ในฐานะคณะกรรมการสำนักงานสลากกินแบ่งรัฐบาล เปิดเผยภายหลังการประชุมคณะกรรมการสำนักงานสลากฯ ว่า ที่ประชุมมีมติให้ตั้งคณะอนุกรรมการทบทวนหลักเกณฑ์การจัดสรรสลาก 46 ล้านฉบับ เนื่องจากโควตาสลากดังกล่าวได้หมดสัญญาลงไปก่อนหน้านี้ 2 ปีแล้ว แต่ยังไม่มีการจัดสรรโควตาใหม่ ซึ่งโควตาสลากดังกล่าวในปัจจุบันมีการจัดสรรให้กับ 3 กลุ่ม ได้แก่ องค์กรมูลนิธิ นิติบุคคล และผู้ว่าราชการจังหวัดผ่านคลังจังหวัด 
เบื้องต้นพบว่ามีนิติบุคคลบางรายไม่ได้นำโควตาไปจำหน่ายจริง แต่รับไปให้พ่อค้า แม่ค้ารายอื่นขายต่อ ขณะที่มีบางองค์กรมูลนิธิที่ได้รับการจัดสรรโควตา เมื่อตรวจแล้วพบว่ามีความซ้ำซ้อน และไม่แน่ใจว่ามีการจัดตั้งขึ้นมาเพื่อดำเนินกิจการเพื่อการกุศลจริงหรือไม่ 
“คณะอนุกรรมการที่จัดตั้งขึ้นจะเข้าไปตรวจสอบว่าองค์กรมูลนิธิดังกล่าวดำเนินงานจริงหรือไม่ เช่น มีการรายงานข้อมูลการประชุม ข้อมูลทางด้านการเงิน หรือมีการทำกิจกรรมทางการกุศลอยู่จริงหรือไม่” นายนครินทร์ กล่าว
ขณะที่โควตาที่มีการจัดสรรให้กับผู้ว่าราชการจังหวัดส่วนใหญ่ พบว่ามีการขายต่อให้กับพ่อค้า แม่ค้า ซึ่งเป็นส่วนหนึ่งที่ทำให้เกิดปัญหาการรวมสลากขายราคาแพง นอกจากนี้คณะอนุกรรมการชุดดังกล่าว จะเป็นผู้กำหนดหลักเกณฑ์ในการอนุมัติการจัดสรรโควตาให้กับ รายย่อย องค์กร มูลนิธิและคลังจังหวัดใหม่ 
ทั้งนี้ คาดว่าจะหาข้อสรุปได้ภายใน 1 เดือน1 เดือนครึ่ง โดยจะประกาศเกณฑ์ใหม่ได้ไม่เกินวันที่ 1 ธ.ค. 2552 หลังจากนั้นคาดว่าจะมีการเปิดรับสมัครผู้ค้าสลากรายย่อย นิติบุคคล และองค์กรมูลนิธิรายใหม่ที่เป็นผู้ค้าสลาก และองค์กรมูลนิธิตัวจริงได้เข้ามารับการจัดสรรโควตาใหม่ปลายปี นี้หรืออย่างช้าต้นปีหน้า 
“มีการพูดถึงเรื่องโควต้าที่ไม่มีการจำหน่ายจริงของนิติบุคคลบางราย และยังพบว่ามีมูลนิธิบางแห่ง ไม่ได้ทำงานเพื่อการกุศล ดังนั้นการเข้ามาทบทวนโควต้าครั้งนี้ก็เพื่อกระจายกลุ่ม รายย่อย นิติบุคคล และองค์กรมูลนิธิรายใหม่ๆ ที่คาดว่าจะมีการประกาศรับเพิ่มได้เข้ามา ส่วนกรณีโควต้าของผู้ว่ายังไม่สามารถระบุได้ว่าจะมีการดึงโควต้าผู้ว่าฯ เอามาจัดสรรให้รายย่อยเพิ่มหรือไม่ เพราะทางสำนักงานสลาก ท้วงว่าการจัดสรรให้รายย่อยในสัดส่วนที่มากเกินไป มีปัญหาเรื่องการบริหารจัดการยาก และถ้าพบว่ามีการขายสลากแพงก็จะปราบปรามยากกว่านิติบุคคล" นายนครินทร์กล่าว 
สำหรับการจัดสรรโควตาสลาก 1.4 ล้านฉบับให้องค์กรมูลนิธิ ในส่วนของสลากที่จะพิมพ์อีก 4 ล้านฉบับ เริ่มงวดวันที่ 1 พ.ย.นั้น เบื้องต้นมีการเสนอรายชื่อองค์กรเดิมที่ถูกตัดไป 27 แห่ง ที่ผ่านมามีเพียง 15 แห่งได้เสนอขอกลับเข้ามารับโควตาอีก ขณะที่ 12 แห่งไม่ได้ติดต่อกลับ ซึ่งขณะนี้คณะกรรมการอยู่ระหว่างการตรวจสอบรายชื่อ รวมทั้งจะมีการจัดสรรสลากส่วนหนึ่งให้กับมูลนิธิสำนักงานสลากฯ เพื่อให้การบริหารจัดการสลากในส่วนนี้ดีขึ้น